**Jos. 24:1-29**

**“Maak jou keuse ... én voer dit uit!.”**

*Andries Burger, Pinetown Gemeente, 1 Januarie 2023*

*Sing: Lied 159:1.2; Ps. 105:1,2(T); “Loof Hom met die tromme.”; Lied 571:1,2,4; “Vrede”*

Op die eerste dag van die jaar kan dit seker nie anders nie dat mens bietjie dink oor die nuwe jaar wat voorlê. As kind herinner ek my die gesprekke en opmerkings oor mense se Nuwejaarsvoornemens... Dalk is dit vir jou nog steeds so, maar ek hoor dié gesprekke nie meer so gereeld nie.

Dieselfde gebeur wanneer daar ŉ nuwe baas aangestel word of ŉ nuwe leier gekies of herverkies word – almal wonder wat sy of haar oogmerke gaan wees, waarop gaan die nuwe leierskap fokus.

Dan is dit seker logies om vandag te vra wat my en jou fokus vir 2023 gaan wees, of liewer wié die fokus gaan wees.

Dit was presies die keuse waarvoor Josua die volk van die Here gestel het...

**<< Lees Jos. 24:1-20>>**

* Inleiding tot die gebeure – v.1
* Herinnering aan God se genade in hulle geskiedenis – v. 2-13
* Stel die volk voor ŉ keuse – v. 14-15
* Die volk maak hulle keuse – v. 16-18
* Josua waarsku hulle – v. 19-20
* Die volk bevestig hulle keuse – v. 21-22
* Josua spel die gevolge uit en die volk beaam dit – v. 23-24
* Hulle formaliseer die verbond en gaan huis toe, waarna Josua sterf – v. 25-29

Josua het aan die einde van sy lewe gekom en sy leierskap in Israel is haas verby.

Vir oulaas bring hy al die leiers van die volk bymekaar om namens die hele volk te besin oor die toekoms.

Dit is baie simbolies, eintlik profeties, dat hy hulle in Sigem laat bymekaarkom.

Toe Abraham God se roeping gehoorsaam het en uit Ur en Haran getrek het om as ŉ vreemdeling na Kanaän te gaan woon, het God sy verbond daar in Sigem aan Abraham bevestig en dit is daar waar Abraham het die eerste altaar gebou om God te aanbid (Gen. 12:6-7).

Jare later toe Jakob van sy Oom Laban af teruggekom het Kanaän toe was dit weer in Sigem waar Jakob en sy mense hulle aan God toegewy het.

Hulle het al die afgodsbeelde wat hulle gehad het vir Jakob gegee het

en hy het dit daar in Sigem begrawe sodat hulle van daar af geen ander sou aanbid nie maar uitsluitlik die enige God van Abraham (Gen. 35:2).

Toe Josua hulle in Sigem laat bymekaar kom moes die volk en hulle leiers besef het dat dit nie sommer ŉ afspraak met Josua was nie, maar met God self.

Ons het gelees dat hulle “*hulle plek ingeneem het in die teenwoordigheid van God.”* (v. 1)

Dit is dieselfde woorde wat gebruik word in Exodus 19 toe die volk by Sinaï voor God moes verskyn toe Hy sy verbond met hulle van die berg af gesluit het, en weer

dieselfde woorde in Deut. 31 toe hulle voor Hom verskyn het waar Hy vir Josua aangewys het om as leier by Moses oor te neem.

En nou is die volk deur hulle leiers se verteenwoordiging weer in Sigem in die teenwoordigheid van God.

Met Josua as sy woordvoerder begin die Here, die God van Israel die gesprek...

nie net met die leiers wat daar is nie, maar deur hulle verteenwoordiging praat Hy met die hele volk.

Ons het gelees in v. 2-13 hoe Hy hulle herinner aan al sy genade en al die seëninge wat hulle ontvang het uit hulle verhouding met Hom.

v. 2-4: Hy het hulle voorvaders uit genade gekies en van afgodery bevry het om in Hom te glo en al sy beloftes te aanvaar wat Hy in sy verbond of testament aan hulle bemaak het ...

v. 5-7: Hy het hulle verlos van die wrede vervolging in die slawerny van Egipte en in die woestyn het Hy hulle versorg en bewaar ...

v. 8-10: Hy het hulle verlos van hulle vyande wat hulle wou vernietig nog voordat hulle Kanaän kon intrek en Hy het hulle vyande se grondgebied aan hulle gegee, selfs Bileam se pogings om hulle te vervloek het Hy omgesit sodat Bileam hulle net kom seën ...

v.11-13: Hy het hulle deur die Jordaan laat trek en die stede en die land aan hulle oorgegee sodat hulle dit in besit geneem het en ontvang het uit sy genade alleen ...

Alles presies soos Hy in sy verbond belowe het.

En dan, met al sy seëninge weer vars in hulle geheue – stel Hy hulle daar in Sigem wees voor ŉ keuse. Hulle moet besluit op een van twee opsies:

v. 14 Die eerste opsie is om eerbiedig te wees aan die Here wat hulle in onverdiende genade met soveel seëninge oorlaai het, om aan Hom eerbiedig te wees en nét op Hom te vertrou en af te sien van al die afgode van hulle voorouers.

v.15 En die tweede opsie was dat as hulle nie kies om eerbiedig te wees teenoor die Here, die God van Israel nie, kon hulle kies om die gode van hulle voorvaders te dien en te vertrou op die gode van die volke van Kanaän.

En sonder om in te meng met hulle vryheid om self te kies,

gee Josua die keuse wat Hy en sy gesin maak as ŉ voorbeeld en as ŉ getuie en waarskynlik ŉ aanmoediging...

Kies julle vir julleself, *ek en my huis, ek en my familie, sal die Here dien.*

Daar het jy dit. Dit is hoekom hulle daar is om weer in Sigem te besef hoe genadig God is,

en om weer ŉ keuse te maak om Hóm te dien en te vertrou, of nie...

Dit is nie onverwags in v. 16-18 dat die volk nie eers oorweeg om op ander te vertrou nie en

dadelik die keuse maak om ook die Here te eerbiedig van wie hulle alreeds soveel seëninge ontvang het.

Dan waarsku Josua hulle dat hulle dit nie sal kan doen nie omdat God alles vir Homself opeis en dat Hy onverdeelde trou vereis.

Mens kan nie vir Hóm kies en dan nog ander dinge en mense en afgode ook eerbiedig en vertrou nie.

Josua praat van ervaring.

Anders as almal daar om hom was hy al ŉ volwasse man destyds toe hulle op die punt was om Kanaän in te trek,

maar die volk toe nie die Here vertrou het nie, en saam met die ander tien verspieders bang geword het en

gedink het die Here kan hulle nie bewaar en beskerm en die land laat inneem soos Hy beloof het nie.

Pasop waarsku Josua, as hulle die Here kies en dan ontrou is sal Hy in sy almagtigheid hulle vyand word wat teenspoed en rampe oor hulle sal bring...

Pasop en dink mooi voordat julle kies waarsku Josua.

Maar hulle is seker en bly by hulle keuse – soos mens tog sou verwag van God se volk, wat soveel seën ontvang het...

Die keuse om Hom te eerbiedig het egter gevolge,

soos Josua reeds gesê het eis Hy onverdeelde eerbied en vertroue.

Die oomblik wanneer mens iets of iemand anders óók vertrou, dan is jou eerbied en jou vertroue nie meer volledig op Hom nie. Dan is Hy nie meer alleen en volledig jou Here en jou God nie.

Daarom gee Josua die opdrag wat volg op hulle keuse:

Julle het gekies om die Here te eerbiedig...

*“Verwyder dan die vreemde gode tussen julle en wy julle hééltemal aan die Here, die God van Israel.”*

En steeds is hulle reaksie soos mens van God se volk sou verwag –

*“Ons sal die Here ons God dien en na sy stem luister.”*

Soos Abraham en Jakob, het die Here se volk daar in Sigem hulle plek ingeneem voor die Here hulle God,

weer het hulle besef hoeveel genade Hy gee en seën in sy troue nakoming en uitvoering van al sy beloftes, en

weereens kies hulle (ook uit genade) om Hom te aanbid –

soos Abraham, soos Jakob en sy familie vroeër ook in Sigem gedoen het.

Maar daar is iets wat happer...

Abraham se aanbidding van God in Sigem het gekom met die opoffering om weg te trek van sy land en sy mense en ŉ uitsluitlike toewyding en gehoorsaamheid aan God.

En toe Jakob, netsoos Josua later, vir sy familie gesê het om die afgode onder hulle te verwyder, het hulle al die vreemde gode in hulle besit vir Jakob gebring wat hy toe daar begrawe het (Gen. 35:4).

Maar van die leiers en die volk voor Josua lees ons dit nie, van afgode verwyder lees ons niks nie.

Hulle maak waarskynlik ŉ opregte onderneming om die Here te dien en na Hom te luister.

Maar van opoffering en verwydering van afgode lees ons opvallend niks nie.

Aanvanklik het hulle by hulle onderneming gebly soos ons in Rig. 2:7 lees, solank as wat Josua geleef het en die leiers van sy geslag.

Maar daarna het dinge sleg skeefgeloop - verder in Rig. 2 lees ons hoe die volgende geslag God nie geken het nie en Hom getart het deur die afgode van die volke om hulle te dien en te vertrou.

By Sigem het hulle gekies om die Here te eerbiedig, om Hom te dien en na Hom te luister en

daar is niks wat ons kan laat dink dat hulle nie opreg en vasberade was in hulle onderneming nie.

Maar hulle wou dit doen sonder om ontslae te raak van die afgode in hulle midde.

En gaan lees gerus weer die res van hulle geskiedenis in Kanaän as jy die Here se hand teen sy huigellende, skynheilige volkie wil raaksien.

Totdat Hy Homself uiteindelik van hulle onttrek en hulle oorgee in ballingskap...

Jy sien, om vír God te kies is net die helfte van die keuse,

die ander helfte is terselfdertyd ook teen alles en almal anders as Hy te kies.

Dit het hulle nie gedoen nie en die gevolge was rampspoedig.

Die kerkgeskiedenis is vol van een geleentheid na die ander wat God se volk soortgelyke keuses moes maak.

In die Ou Testament, die Nuwe Testament en al die eeue daarna – vandag steeds...

En vandag, nou, staan ons weer voor die Here aan die begin van ŉ nuwe jaar en weer moet ons ŉ besluit neem, of ŉ besluit wat ons al baie geneem het weer bevestig – of nie...

Dink aan die genade wat ek en jy ontvang het van dieselfde God. En dan bedoel ek nie gesondheid, versorging, veiligheid, goeie verhoudinge met geliefdes nie...

Al sou jy sekerlik ŉ lang lysie daarvan ook kon maak tussen ŉ klomp ontberinge en teleurstellings en trauma.

Ek bedoel die grootste van alle genades...

Wat die Heilige Gees so duidelik deur Paulus laat opskryf het in oa Ef. 1 en 2 vir elkeen wat glo in Christus en op Hom vertrou:

Ef. 1:7-8, *7Deur die bloed van sy Seun is ons verlos en is ons oortredinge vergewe kragtens die ryke genade van God 8wat Hy in al sy wysheid en insig so oorvloedig aan ons geskenk het*

Ef. 2:1-8, *1Julle was dood as gevolg van julle oortredings en sonde, … 3… Ons is deur ons sondige begeertes oorheers en het gedoen net waartoe ons luste ons gelei het en wat in ons gedagtes opgekom het. Vanweë ons sondige natuur sou ons net soos die ander mense deur God gestraf moes word.*

*4Maar God is ryk in barmhartigheid en het ons innig lief. 5Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered!*

*6Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee, 7sodat God ook in die tye wat kom, sou laat sien hoe geweldig groot sy genade is deur die goedheid wat Hy in Christus Jesus aan ons bewys het.*

*8Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God.*

En soos Josua destyds by Sigem, so stel ek myself en julle almal voor God om weer aan die begin van 2023 besin en ŉ keuse te maak aan die hand van die woorde van Josua 24:14,

14*“Betoon dan nou eerbied aan die Here en dien Hom met opregtheid en met trou.*

*Sien af van alle ander mense en dinge, ook jou eie planne en gewoontes, dien die Here.*

*Of, as jy dit nie goedvind nie – kies dan die afgode van ons tyd en ons samelewing en ons kultuur en gewoontes en selfsugtigheid.*

Ek verwag nie dat jy anders kan as om vir Hom te kies nie – kan mens so blind en kortsigtig wees?

Dink aan die twaalf dissipels se antwoord toe Jesus hulle in Joh. 6 vra of hulle Hom nie ook maar wou verlaat soos al die ander nie...

*“Here,”* het hulle geantwoord, *“na wie toe sal ons gaan? U het die woorde wat ewige lewe gee.”*

Kies om Hom te eerbiedig, kies dit met jou hele hart en jou hele verstand en al jou kragte!

Maar weet dan dat jy terselfdertyd téén alles en almal anders moet kies en dit verwyder.

Wat is dit in my en jou lewe wat ons verhouding met God skade doen, wat in ons pad staan om met volle oorgawe en offergawe vir Hom te lewe?

Is dit dinge soos ŉ posisie by die werk of ŉ bankrekening, dalk ander mense wat vir jou té belangrik, dalk jou eie gewoontes, jou trots en regte en hoogmoed en selfsugtigheid?

Dit is baie belangriker om daaroor na te dink en dan daarvan ontslae te raak as wat dit is om te dink aan wat 2023 sou inhou en wat ons ander voornemens in die lewe duskant die graf sou wees...

Baie mense is vinnig om God se genade te aanvaar in groot blydskap – en dit is reg so.

Maar te veel, hopeloos te veel, is halfhartig in hulle eerbied aan Hom.

Want hulle wil Hom dien en na Hom luister

sonder om ontslae te raak van vertroue op ander dinge en mense,

sonder om ontslae moet raak van gewoontes en mense en dinge wat hulle verhouding met God laat skade ly of wat keer dat dit beter sou groei en meer geloofsvrugte sou dra.

Dit is nie so moeilik as wat dit klink nie want ons kry sóveel meer in God se genade en seëninge as wat ons prysgee!

As ons tog net kan onthou wat ons ontvang het en steeds ontvang!

En dit bring my by die laaste gedeelte van die gebeure destyds by Sigem.

Josua bevestig wie getuies sal wees van hulle verbondskeuse – hulleself (v. 22)

Dit behels nie net elkeen vir homself nie, maar hulle vir mekaar.

Hulle moet mekaar herinner en aanspoor om by hulle keuse te bly en God te eerbiedig en te dien en na Hom te luister soos wat hulle daar in Sigem onderneem

Hy rig ook ŉ teken van herinnering op, ŉ klip wat simbolies alles sou gehoor het wat hulle daaraan moet herinner elke keer wanneer hulle die klip sou sien.

Dit is die sleutel om by jou besluit te hou, om jou oogmerke om God te eerbiedig en te dien en van alles anders ontslae te raak.

Gereelde herinnering en gereelde aanmoediging.

Dit geld vir my en jou nog steeds en ek wonder hoe ons daarvan gebruik gaan maak in 2023.

Die getuienis waar ons in Heb. 10:24 opgeroep word om na mekaar om te sien en aan te spoor of liewer aan te hits om te hou by ons voorneme van ŉ geloofslewe.

Gaan ons getuies wees vir mekaar?

By elke geleentheid waar ons as gemeente bymekaar kom, gaan ons elke erediens bywoon om vir ander ŉ getuienis en ŉ aanmoediging te wees?

Of gaan ons wegbly en ander in die steek laat?

En die tekens wat God gee om ons aan sy genade en aan sy verbond te herinner?

Die tekens wat Christus self ingestel het as ŉ herinnering dat Hy sy liggaam gegee het en ons van sondeskuld bevry het met sy bloedoffer aan die kruis.

Gaan ons die Nagmaal getrou opsoek elke keer wanneer dit gevier word?

Sonder ons getuienis aan mekaar elke keer wanneer ons bymekaarkom,

en sonder die tekens wat Christus gegee het loop ons gevaar om te verslap

in ons goeie voorneme om die Here te eerbiedig;

om die heilige God wat ons onverdeelde trou eis te dien;

om van alles ontslae te raak wat ons verhouding met Hom skade aanrig.

Ek vra weer dat jy in jou besinning oor 2023 wat voorlê en deur die hele jaar

die seëninge van God, veral in die verlossing deur Jesus Christus in gedagte sal jou,

dat jy deurgaan sal kies en weer kies om Hom te eerbiedig,

en dat jy vir ander in die gemeente ŉ getuienis daarvan sal wees – van jou eie keuse en ŉ herinnering van hulle keuse,

laastens dat jy elke teken wat Hy gegee het sal gebruik om gereelde koersaanpassings te maak om jou doel te bereik –

om Hom te eerbiedig.

Mag ons ŉ geseënde 2023 hê, maak nie saak hoe dit in die wêreld om ons gaan nie.

Ons is altyd in God se teenwoordigheid, mag ons eerbied aan Hom net meer-en-meer word.

Amen.